b'\n_START_ARTICLE_\nRicky Hatton\n_START_SECTION_\nAmat\xc3\xb6\xc3\xb6riura\n_START_PARAGRAPH_\nAmat\xc3\xb6\xc3\xb6rin\xc3\xa4 Hatton voitti 73 ottelua ja h\xc3\xa4visi 7. Amat\xc3\xb6\xc3\xb6rin\xc3\xa4 Hatton aloitti 12-vuotiaana. Hatton voitti nuorten MM-pronssia vuonna 1996 ja ABAn mestaruuden Hatton voitti seuraavana vuonna.\n_START_SECTION_\nAmmattilaisura\n_START_PARAGRAPH_\nHatton aloitti ammattilaisuransa 11. syyskuuta 1999 ensimm\xc3\xa4isen er\xc3\xa4n tyrm\xc3\xa4ysvoitolla Colin McAuleya vastaan. 29. toukokuuta h\xc3\xa4n voitti Dillon Carewin WBO-liiton ylemm\xc3\xa4n kevytsarjan intercontinental-mestaruusottelussa ja puolusti mestaruuttaan Bernard Paulia, Mark Wintersi\xc3\xa4, Pedro Alonso Terania, Ambioris Figueroa, Gilbert Quirosia ja Giuseppe Lauria vastaan. 23. lokakuuta 2000 h\xc3\xa4n voitti Jonathan Thaxtonin Britannian mestaruusottelussa, ja 26. maaliskuuta 2001 Tony Pepin WBA-liiton mestaruusottelussa. T\xc3\xa4t\xc3\xa4 titteli\xc3\xa4\xc3\xa4n h\xc3\xa4n puolusti 15 kertaa._NEWLINE_Hattonin lopullinen l\xc3\xa4pimurto oli 4. kes\xc3\xa4kuuta 2005 k\xc3\xa4yty IBF-liiton maailmanmestaruusottelu Kostya Tszyuta vastaan. Australialainen Tszyu oli hallinnut painoluokkaa jo pitk\xc3\xa4\xc3\xa4n ja h\xc3\xa4net arvostettiin er\xc3\xa4\xc3\xa4ksi parhaimmista pound-for-pound-nyrkkeilij\xc3\xb6ist\xc3\xa4. Altavastaajana otteluun l\xc3\xa4htenyt Hatton tuomittiin voittajaksi 11. er\xc3\xa4n j\xc3\xa4lkeen Tszyun oltua kykenem\xc3\xa4t\xc3\xb6n jatkamaan ottelua. 26. marraskuuta samana vuonna Hatton otti nimiins\xc3\xa4 my\xc3\xb6s WBA-liiton maailmanmestaruuden tyrm\xc3\xa4tty\xc3\xa4\xc3\xa4n hallitsevan mestarin Carlos Maussan yhdeks\xc3\xa4nness\xc3\xa4 er\xc3\xa4ss\xc3\xa4 Sheffieldiss\xc3\xa4 k\xc3\xa4ydyss\xc3\xa4 ottelussa. Samana vuonna arvostettu The Ring -lehti valitsi h\xc3\xa4net vuoden nyrkkeilij\xc3\xa4ksi. Seuraavan vuoden marraskuussa Hatton luopui IBF-mestaruudestaan kielt\xc3\xa4ydytty\xc3\xa4\xc3\xa4n kohtaamasta m\xc3\xa4\xc3\xa4r\xc3\xa4tty\xc3\xa4 haastajaa Naoudel Ben Rabahia.  Syyn\xc3\xa4 t\xc3\xa4h\xc3\xa4n oli h\xc3\xa4nen p\xc3\xa4\xc3\xa4m\xc3\xa4\xc3\xa4r\xc3\xa4ns\xc3\xa4 nousta ottelemaan painoluokkaa ylemm\xc3\xa4s._NEWLINE_V\xc3\xa4lisarjalaisena Hatton nousi keh\xc3\xa4\xc3\xa4n 13. toukokuuta 2006 WBA-liiton maailmanmestaruusottelussa Bostonin TD Banknorth Gardenilla. Vastassa oli hallitseva mestari, vasenk\xc3\xa4tinen Luis Collazo, joka k\xc3\xa4vi kanveesissa jo ensimm\xc3\xa4isess\xc3\xa4 er\xc3\xa4ss\xc3\xa4, mutta ottelu osoittautui lopulta tasaiseksi ja Hattonin siihenastisen uran ehk\xc3\xa4p\xc3\xa4 kovimmaksi. Ottelu tuomittiin kuitenkin Hattonin voittoon kaikin tuomari\xc3\xa4\xc3\xa4nin. Seuraavassa ottelussaan Hatton palasi takaisin ylemp\xc3\xa4\xc3\xa4n kevytsarjaan. 20. tammikuuta 2007 k\xc3\xa4ydyss\xc3\xa4 ottelussa panoksena oli IBF- ja IBO-liittojen tunnustama maailmanmestaruus, vastassa hallitseva mestari Juan Urango. Hatton voitti ottelun kaikin tuomari\xc3\xa4\xc3\xa4nin. Kumpikaan ottelija ei ollut pahoissa vaikeuksissa ottelun aikana eik\xc3\xa4 kamppailussa tapahtunut lattiaanly\xc3\xb6ntej\xc3\xa4._NEWLINE_Hatton joutui kuitenkin pian luopumaan IBF:n mestaruudesta kohdatakseen seuraavan vastustajansa, Jose Luis Castillon. 23. kes\xc3\xa4kuuta k\xc3\xa4ydyss\xc3\xa4 ottelussa kamppailtiin avoimena olleesta WBC-liiton maailmanmestaruudesta. Hatton tyrm\xc3\xa4si vastustajansa vasemman k\xc3\xa4den koukkuly\xc3\xb6nnill\xc3\xa4 nelj\xc3\xa4nness\xc3\xa4 er\xc3\xa4ss\xc3\xa4._NEWLINE_8. joulukuuta 2007 Hatton palasi keh\xc3\xa4\xc3\xa4n v\xc3\xa4lisarjalaisena WBC-liiton maailmanmestaruusottelussa maailman parhaana pound-for-pound -nyrkkeilij\xc3\xa4n\xc3\xa4 pidetty\xc3\xa4 amerikkalaista Floyd Mayweather Jr.:a vastaan. Ottelua pidettiin kovimpana v\xc3\xa4lisarjan kohtaamisena sitten vuoden 1999 Oscar de la Hoyan ja Felix Trinidadin v\xc3\xa4lisen ottelun. Hatton kykeni ottelun alussa jossakin m\xc3\xa4\xc3\xa4rin h\xc3\xa4iritsem\xc3\xa4\xc3\xa4n Mayweatheria kovalla ja hy\xc3\xb6kk\xc3\xa4\xc3\xa4v\xc3\xa4ll\xc3\xa4 nyrkkeilytyylill\xc3\xa4\xc3\xa4n, mutta lopulta Mayweather osoittautui paremmaksi ja voitti kamppailun teknisell\xc3\xa4 tyrm\xc3\xa4yksell\xc3\xa4 kymmenenness\xc3\xa4 er\xc3\xa4ss\xc3\xa4._NEWLINE_Toukokuussa 2008 Hatton voitti kotikaupunkinsa City of Manchester Stadiumilla IBO-liiton ylemm\xc3\xa4n kevytsarjan mestaruuden voitettuaan Juan Lazcanon kaikin tuomari\xc3\xa4\xc3\xa4nin. H\xc3\xa4n puolusti titteli\xc3\xa4\xc3\xa4n marraskuussa 2008 Las Vegasissa Paulie Malignaggia vastaan teknisell\xc3\xa4 tyrm\xc3\xa4yksell\xc3\xa4 11. er\xc3\xa4ss\xc3\xa4._NEWLINE_3. toukokuuta 2009 Hatton kohtasi The Ring -lehden ja IBO-liiton kevyen v\xc3\xa4lisarjan MM-ottelussa Manny Pacquiaon. Suurta ennakkomainontaa osakseen saaneessa ottelussa Pacquiao tyrm\xc3\xa4si h\xc3\xa4net toisessa er\xc3\xa4ss\xc3\xa4. Tyrm\xc3\xa4yksens\xc3\xa4 j\xc3\xa4lkeen Hatton ei otellut kolmeen vuoteen. Syyskuussa 2010 brittilehdist\xc3\xb6 paljasti Hattonin huume- ja alkoholiongelman ja t\xc3\xa4m\xc3\xa4n j\xc3\xa4lkeen Britannian nyrkkeilyliitto vei h\xc3\xa4nen kilpailulupansa sek\xc3\xa4 managerin toimilupansa. H\xc3\xa4n sai my\xc3\xb6s 20\xc2\xa0000 punnan sakot. Vuonna 2012 Hatton otteli kerran h\xc3\xa4viten yhdeks\xc3\xa4nnen er\xc3\xa4n tyrm\xc3\xa4yksell\xc3\xa4 Vyacheslav Senchenkolle._NEWLINE_Hatton on uransa j\xc3\xa4lkeen itse julkisuudessa kertonut alkoholi- ja huumeongelmistaan, masennuksestaan, sek\xc3\xa4 useista itsemurhayrityksist\xc3\xa4\xc3\xa4n.'